stanford-oval/wikipedia huggingface dataset:
לארפליז
ביוגרפיה בדיונית > היום הבהיר ביותר

לארפליז מחפש אחר לות'ר ודורש לדעת מה כל כך חשוב לתושבי כדור הארץ. לות'ר אומר כי שני הדברים החשובים הם "כוח" (דבר שלארפליז כבר מחזיק בו) ו"שטח אדמה" (שאותו לארפליז מחליט שהוא רוצה לעצמו). לארפליז מתיישב בעיירה מערבית ושולח את הפקחים הכתומים שלו כדי לגנוב עבורו דברים. כשג'ורדן מתעמת איתו ואומר לו שעליו לעזוב לבדו, לארפליז אומר לו שאינו צריך לבזוז יותר את העיר משום שלמד אודות האגדה על סנטה קלאוס. הוא מתכוון להכין רשימה של כל הדברים בהם הוא חפץ ולשלוח אותם לסנטה קלאוס. כשג'ורדן מנסה להסביר ללארפליז שסנטה קלאוס אינו אמיתי, לארפליז אומר שהררי החומר אותו גנב מוכיחים כי ההפך הוא הנכון. מתוסכל, ג'ורדן מגלה לו שהגיע אליו כדי ללמוד כיצד לכד את הישות הכתומה בסוללת הכוח שלו, ובכך ללכוד את האחרות ולשמור אותן מהישג ידה של הדמות המסתורית המנסה ללכוד אותן. לפני שלארפליז מגלה לו, הקטור האמונד מגיע, נאבק בשניהם ובולע את סוללת הכוח הכתומה. המעשה משחרר את ישות תאוות הבצע אופידיאן, שמשתלט על האמונד כמארחו. לארפליז דואג מכך שאופידיאן השתחרר, בעיקר משום שהישות אינה מחבבת אותו כל כך. ג'ורדן ולארפליז אינם מצליחים להתגבר על אופידיאן. כאשר הם בורחים מפניו, לארפליז מודה כי לא היה כנה לגמרי לגבי בעלותו על סוללת הכוח הכתומה, וכי לו ולישות תאוות הבצע הכתומה יש יחסים אנטגוניסטים. אולם, הוא ממהר להאשים את אופידיאן בקרע שנוצר ביניהם. אופידיאן אומר שלארפליז הוא היחיד בכל היקום שהצליח להכניע אותו ולהפוך לסוכן הכתום, וכעת תורו של לארפליז להיכנע ולהפוך לחומר ביד היוצר. או אז, אופידיאן מנסה לכלות את לארפליז, אך ג'ורדן עוצר בעדו. לאחר מכן, תשוקותיו של הקטור האמונד גוברות על אלה של אופידיאן, והוא עוזב כדי לחפש אחר תשוקתו האולטימטיבית, קרול פריס. ג'ורדן חייב להצילה בלאס וגאס, ולארפליז דורש לבוא עמו (לאחר שמצבו מתקרב לכדי היסטריה משום שהוא אינו יכול להתקיים ללא הסוללה שלו). כאשר הם מגיעים ללאס וגאס, לארפליז שוכח את דבר קיומם של אופידיאן ושל סוללת הכוח הכתומה, ומתהולל לנוכח העושר הנגלה לפניו. הוא נעצר בידי הטורף, ישות האהבה, שמאלץ אותו לחוות את עצבות ליבו המרוקן, וגורם לו לחשוב לרגע על משפחתו.
מאוחר יותר, לארפליז, ג'ורדן, קרול והטורף נלקחים לכוכב הלכת זאמארון בידי כוכבות הספיר יחד עם אברהם פוינט, מארחו של הטורף. לארפליז נוכח כאשר קרול פריס מוכתרת למלכתן החדשה, ואומר שהוא רוצה להפוך למלכה. כשהוא שומר על פוינט, לארפליז נדהם לדעת שפוינט יודע על עברו באמצעות חיבורו לטורף - שלארפליז נלקח מחיק משפחתו, וש"לארפליז" אינו שמו האמיתי. לארפליז כמעט והורג את פוינט כדי למנוע ממנו להגיד את שמו. הוא חוזר עם האחרים לכדור הארץ, שם הוא פוגש בצעירה שנבחרה כמארחת של ישות התקווה אדארה. אדארה מודיע ללארפליז ההמום שהוריו עדיין חיים וכי הם מתגעגעים אליו.
ביוגרפיה בדיונית > לארפליז: ספיישל חג המולד

בחג המולד, לארפליז זועם על כך שסנטה קלאוס לא העניק לו דבר שאותו ביקש. הוא תוקף כל סנטה מחופש בעיירה ומנסה להמיס את הקוטב הצפוני, אך נעצר בידי ג'ורדן. ג'ורדן אומר ללארפליז על רוח חג המולד, ועל כך שהיא מגיעה מנתינה. בעצתו של ג'ורדן, לארפליז מוסר את כל הפריטים שבחזקתו, אך לאחר מכך מכריז שהוא אינו אוהב את רוח חג המולד. ג'ורדן מציע שלארפליז יסתכל על רשימת הדברים ויבדוק האם הוא באמת זקוק לכל אחד מהם. באותו לילה, לארפליז מסתכל על החלק ברשימתו בו כתב "משפחתי".
ביוגרפיה בדיונית > מלחמת הפקחים הירוקים

כאשר מתקפתו של קרונה כולאת את השומרים החדשים בספר השחור, ג'ורדן מצליח להימלט עם טבעות הכוח שלהם. למרות שהוא משכנע את ג'ון סטוארט שלא להשתמש בטבעת הכוח הכתומה בגלל השפעותיה הפסיכולוגיות, ג'ורדן משתמש בהמשך בטבעת הכוח הכתומה בשילוב טבעת הכוח הצהובה של סינסטרו כדי להדוף את הפקחים הירוקים שטופי המוח מספיק זמן כדי שגאי גרדנר ישחרר את פאראלקס מסוללת הכוח הראשית וישיב אותם לקדמותם. בזמן שהיה לכוד בספר השחור, לארפליז אולץ לחיות מחדש זיכרון ילדות של שעבוד. הוא משוחרר מהספר השחור בהמשך יחד עם האחרים בידי קייל ריינר. כאשר טבעת הכוח הכתומה חוזרת אליו, הוא מפוחד בתחילה ומבקש להרחיקה ממנו, אך ברגע שהיא עולה על אצבעו הוא שב לקדמותו וטוען כי היא שלו.
ביוגרפיה בדיונית > ה-52 החדשים

קייל ריינר, הפקח הירוק מסקטור הארץ, הפך ככל הנראה למגנט לטבעות הכוח של כל חילות הפקחים, מה שאילץ אותו להתמודד מול סגניהם של חיל סינסטרו, חיל הפקחים האדומים, כוכבות הספיר ושבט אינדיגו. ריינר ניסה להשיג תשובות מאואה בעזרתו של סיינט ווקר מחיל הפקחים הכחולים, אך בדרכם טבעת כוח כתומה מתקרבת לריינר וסיינט ווקר אומר שאם קיימת טבעת כוח כתומה אחת סימן שמשתמשה הקודם מת. אולם, סיינט ווקר לא מבחין בכך שטבעות כוח כתומות רבות מרחפות להן, כולן לא פעילות, כפי שנחזה במבוא ל"לילה האפל ביותר". מתברר כי טבעת הכוח הכתומה שהגיעה לרשותו של ריינר היא בעצם המבנה האנרגטי גלומולוס המתחזה לטבעת בשעה שלארפליז עצמו מתקיף את שומרי היקום. לארפליז טוען כי כוח בלתי ידוע ניסה לגנוב את הטבעת שלו ולהעניק אותה לריינר, ולכן לארפליז שלח את גלומולוס לחקור זאת כאשר הקשר שלו לטבעת היה חזק דיו. בשעה שחקר את המקור לגנבת הטבעות, ריינר גילה שהעולמות היו מודעים לקיומו של לארפליז וזיהו אותו בכינוי 'החיה', ושליטם הוא המלאך אינוויקטוס. המלאך אינוויקטוס מגלה כי לארפליז היה אחראי לגירושו מהיקום לפני עידנים וכעת הוא שב לנקום.
כוחות ויכולות

הסוכן הכתום הוא המשתמש הבלעדי של אור תאוות הבצע הכתום, בעזרת טבעת כוח וסוללת כוח כתומה. כמה מהיכולות הבסיסיות שלו מתחלקות עם שאר החילות - תעופה, שדה כוח ויצירת מבני אנרגיה. אולם, יכולתו היוצאת דופן של לארפליז היא אפשרותו לגנוב את זהויותיהם של אלה אשר הוא הורג. לאחר מותם, מבנה אנרגטי כתום עולה מתוך גופם ומתווסף כחבר בחיל הפקחים הכתומים. בהתאם, גם חברי החיל מסוגלים לגנוב את זהויותיהם של אחרים. בכוחו של האור הכתום גם לספוג מבני אנרגיה ירוקים ואנרגיות מיסטיות. בניגוד גמור לכך, אין הוא מסוגל לספוג את האור הכחול או הסגול.
כוחו של לארפליז מועצם על ידי קשר ממושך עם סוללת הכוח שלו. כתוצאה מכך, הוא מסוגל לתחזק חיל פקחים שלם, אפילו אם הוא מופרד מהם. שליטתו בטבעת היא כל כך גדולה, עד שהיה ליחיד ששמר על שליטה כאשר כוח מסתורי הפך את קייל ריינר ל"מגנט טבעות", דבר שגרם לכל טבעת כוח מכל מנהיג חיל להפרד מהמשתמש שלה. אולם תופעת לוואי יחידה לקשר התמידי שלו לאור הכתום היא שלארפליז מצוי ברעב תמידי שאינו יודע שובע (דבר שנחלש בעקבות התערבותו של האור הכחול).
בהתבסס על תגובתו של לארפליז לכך שטבעת הכוח הוסרה ממנו, הטבעת הכתומה מסווגת כאחת משתי טבעות טפילות (השנייה היא טבעת האינדיגו) המשנה את המשתמש בה כדי שיתאים לה, מאשר לבחור משתמשים שיגלמו את הרגש שבה. שלא כמו טבעת האינדיגו, הטבעת הכתומה זקוקה למי שכבר יש בו את יצר החמדנות. כאשר המשתמש עונד אותה, היא מגבירה את היצר הטבוע בו, כפי שתואר בסיפור המקור כאשר לארפליז הרג את יתר חברי הגילדה שלו בחיפוש אחר הטבעת.
שבועת הסוכן הכתום

כאשר הוא טוען את טבעת הכוח שלו, לארפליז מדקלם את השבועה הבאה:
| --- | --- |
   כוח זה הוא שלי, זהו אורי, הייה זה בבהירותו של יום או באפלותו של ליל, אני תובע לכל הנופלים לנוכח מראי, לקחת את מה שארצה, זוהי זכותי!  — לארפליז :    This power is mine, this is my light, Be it in bright of day, or black of night,   I lay claim to all that falls within my sight, To take what I want, That is my right
הערות שוליים

↑  Green Lantern Vol.4 #41, June 2009
↑  Green Lantern Vol.4 #28, April 2008
↑  Green Lantern Vol.4 #39, April 2009
↑  Green Lantern Vol.4 #39, April 2009
↑  Green Lantern Vol.4 #40, May 2009
↑  Green Lantern Vol.4 #41, June 2009
↑  Green Lantern Vol.4 #42, June 2009
↑  Green Lantern Vol.4 #42, June 2009
↑  Blackest Night #1, July 2009
↑  Blackest Night: Tales of the Corps #1, July 2009
↑  Green Lantern Vol.4 #45
↑  Green Lantern Vol.4 #47, December 2009
↑  Green Lantern Vol.4 #48, November 2009
↑  Blackest Night #6, February 2010
↑  Green Lantern Vol.4 #50, March 2010
↑  Blackest Night #8, May 2010
↑  Green Lantern Vol.4 #53, June 2010
↑  Green Lantern Vol.4 #56, July 2010
↑  Green Lantern Vol.4 #57, August 2010
↑  Green Lantern Vol.4 #58, September 2010
↑  Green Lantern: Larfleeze Christmas Special #1
↑  Green Lantern Vol.4 #64, March 2011
↑  Green Lantern Vol.4 #65, April 2011
↑  Green Lantern: Emerald Warriors #10, May 2011
↑  Green Lantern Vol.4 #67, August 2011
↑  Green Lantern: New Guardians #2, October 2011
↑  Green Lantern Vol.4 #40
↑  Green Lantern: New Guardians #3, November 2011
↑  Green Lantern: New Guardians #4, December 2011
↑  Green Lantern: New Guardians #5, January 2012
↑  Green Lantern: New Guardians #6, February 2012
↑  Green Lantern: New Guardians #7, March 2012
↑  Green Lantern Vol.4 #41, June 2009
↑  Green Lantern Vol.4 #42, June 2009
↑  Green Lantern Vol.4 #67, August 2011
אסכולת אנטיוכיה (נצרות)

לוקיאנוס (משמאל: בכלאו, מימין: מוטבע בנהר), מייסד האסכולה.
אסכולת אנטיוכיה היא כינוי מאוחר להשקפה, להגות ולפרשנות של קבוצת תאולוגים נוצרים בולטים שפעלו בעיקר מן העיר אנטיוכיה, בין המאות השלישית והחמישית לספירה. הם היו אחת משתי האסכולות ההגותיות העיקריות בנצרות בזמנם, לצד אסכולת אלכסנדריה. האנטיוכיים דגלו בחתירה לפשט הכתוב בפרשנות כתבי הקודש ובהדגשת הבידול בין טבעו האלוהי של ישו לאנושיותו, שהייתה אף היא שלמה ורגילה בעיניהם, בתחום הכריסטולוגיה.
היסטוריה

עוד הבישוף תאופילוס, שכיהן באנטיוכיה בערך מ-170 ועד 183, התפרסם כדוגל בחיפוש הפשט ובגישה היסטורית לכתבי הקודש. הוא שלל את האופן בו תיארו יריביו באלכסנדריה את המקרא כאלגוריה וראה אותו כמסמך אותנטי. מייסדו האמיתי של המרכז היה כפי הנראה המלומד החשוב לוקיאנוס (אנ') שפעל במקום משלהי המאה השלישית והוצא להורג ב-312 על ידי הקיסר מקסימינוס דאיה. בשלהי אותה מאה החלה תקופת פריחה שעמדה בסימן יצירותיו של דיודורוס מטרסוס (אנ'), שהיה אחד מגדולי התאולוגים בדורו. הוא ביסס עיונית את הגישה האנטיוכית ותקף בחריפות את יריביהם באלכסנדריה כמסלפים. אבל תרומתו החשובה הייתה בכך ששימש מורה ליוחנן כריסוסטומוס ותאודור ממופסואסטיה (אנ'). יוחנן יישם את עמדות האסכולה בדרשותיו המפורסמות ובכתביו, אם כי לא נרתע מלאמץ גם שיטות אלכסנדרוניות, בעוד שתאודור היה אולי הקיצוני מבין האנטיוכיים. בין היתר, שלל כמעט את כל הקטעים במקרא שיריביו המצרים תיארו כאלגוריות המרמזות על בוא ישו. אלה שחלק עליהם מצאו בין היתר ברבים מפרקי תהילים מסרים כאלו, אך הוא עמד על כך שרק תהילים ב', ח', מ"ה וק"י היו בעלי מסר כריסטולוגי ברור, והנבואות האחרות התייחסו לאירועים שהתרחשו עוד בברית הישנה. מלבד יוחנן ותאודור, התבלט תאודורט מקירוס (אנ') שהיה צעיר מהם בערך בדור.
האסכולה איבדה מהשפעתה באחת לאחר שנסטוריוס, תלמידו של תאודור ממופסואסטיה, טיפח את הנסטוריאניזם שנקרא על שמו כפטריארך בירת האימפריה קונסטנטינופול. בנאמנותו לתורת מוריו, הדגיש כי רק הצד האנושי של ישו סבל ומת על הצלב וכי מרים אינה יכולה להיקרא "יולדת האל". הבוטות והקיצוניות של נסטוריוס, שהרחיק מעבר לאלו שמהם למד בניסוחים ישירים ובלתי-מתפשרים, הובילו לכינוס ועידת אפסוס ב-431. הפטריארך הוקע כמין וסולק, אם כי כתביו שנתגלו במאה ה-19 העלו שדעותיו היו פחות הטרודוקסיות ממה שהיה מקובל לחשוב. האסכולה האנטיוכיות הוכתמה מאוד. ב-449 הצליחו האלכסנדרונים להטות את ועידת אפסוס השנייה שבעקבותיה הודחו תאודורט מקירוס ובישופים אחרים שנאבקו בהם. אפסוס השנייה עמדה כבר בסימן המונופיזיטיות, ששאבה רבות מהדגש שהניחו המצרים על אחדות הטבעים. האנטיוכיים המוחלשים זכו לסיוע בלתי-צפוי מן המערב, מבישוף רומא לאו שהכריסטולוגיה שלו אף היא הדגישה את הבידול בין שתי המהויות. בוועידת כלקדון הוקעה המונופיזיטיות, ותאודורט הושב לכסו לאחר שהסכים להכריז חרם על נסטוריוס.
הדלדלות האוכלוסייה בסוריה במאה השישית גרמה לירידת קרנה של העיר ויחד עמה להתפוגגות המרכז ההגותי שפעל בה. דיודורוס, תאודור ואנטיוכים אחרים הוקעו ככופרים בדיעבד בגלל הקישור בינם לבין נסטוריוס; בוועידת קונסטנטינופול השנייה ב-553, במהלך ניסיון לפשר בין הכלקדונים למונופיזיטים, הטיל הקיסר יוסטיניאנוס הראשון חרם על ספריהם בהם נאמר שאין לכנות את מרים "תאוטוקוס". מלומדים נוצרים חזרו לעיסוק נרחב בכתביהם רק במאה ה-19.
לקריאה נוספת

Brian E. Daley S.J., Antioch and Alexandria: God's Presence in History, בתוך: Francesca Aran Murphy (עורכת), The Oxford Handbook of Christology, הוצאת אוניברסיטת אוקספורד, 2015. עמ' 121-137.
גיל תמרי

| --- | --- |

גיל תמרי ב-2023
 לידה:  1967 (בן 58 בערך) ישראל 
 מדינה:  ישראל ישראל
 השכלה:  אוניברסיטת תל אביב 
 מעסיק:  חדשות 13 בעבר: רשות השידור
 קישורים חיצוניים
 פייסבוק:  גיל-תמרי-194942597199100
 טוויטר (X):  tamarygil
 
גיל תמרי (נולד ב-1967) הוא עיתונאי ישראלי המשמש עורך חדשות החוץ של חדשות 13. קודם לכן שימש כתב כלכלי ומדיני, שדרן רדיו ובמשך 23 שנים, שליח מערכות חדשות לארצות הברית.
ביוגרפיה

תמרי נולד בישראל למשפחה שעלתה לארץ ישראל בתקופת העלייה הראשונה. את שנות התיכון עשה בכפר הילדים והנוער ויצו קנדה הדסים ולאחר מכן, שירת בצה"ל במסגרת העתודה האקדמית. הוא בוגר אוניברסיטת תל אביב בהצטיינות בכלכלה וניהול ומוסמך אותה אוניברסיטה במנהל עסקים.
את הקריירה העיתונאית שלו החל בתפקיד כתב לענייני כלכלה בגלי צה"ל בסוף שנות השמונים. בהמשך התמנה לתפקיד עורך ומגיש יומני החדשות. ב-1993 הצטרף לצוות הערוץ הראשון בתפקיד כתב כלכלי, ולאחר מכן התמנה לתפקיד עורך ומגיש התוכנית "בוקר טוב ישראל".
תמרי נשלח מטעם הערוץ הראשון וקול ישראל בשנת 1998 לשמש כתב בוושינגטון, עד אשר הוחלף בתפקיד זה בשנת 2002 על ידי ירון דקל, אולם נשאר להתגורר ולעבוד בארצות הברית. בסוף אותה שנה, הצטרף לצוות ערוץ 10 עם תחילת שידוריו. הוא היה שותף להקמת חדשות 10 והתמנה מייד לתפקיד כתב מהדורת החדשות המרכזית בוושינגטון. בתקופת עבודתו בארצות הברית, היה בין העיתונאים הראשונים בעולם[דרוש מקור] שמלבד הכנת עבודתם העיתונאית והגשת הכתבות, ביצע גם את הצילום שלהן ושידורן.
לאחר מיזוג רשת וערוץ עשר, המשיך בתפקידו ככתב בארצות הברית עד אמצע 2021, עת פרש נדב אייל מתפקידו כעורך חדשות החוץ של חדשות 13 וגיל תמרי החליפו בתפקיד. חודשים ספורים לאחר תחילת פועלו בתפקיד זה, חזר להתגורר בישראל.
בשנת 2004, היה בין יוזמי הוצאת המהדורה העברית של המגזין הכלכלי "פורבס", ונתמנה לתפקיד "העורך הבינלאומי" של המגזין.
בפברואר 2024 הושעה לתקופה מחדשות 13, בעקבות התבטאותו כי ראש הממשלה נתניהו רוצה את כל החטופים על ידי חמאס בעזה ממתקפת הפתע, מתים, ושיהיו קדושים מעונים, למרות שהתנצל לאחר מכן על הדברים. יומיים לאחר מכן פתחה הרשות השנייה בהליך הפרה לכאורה לערוץ 13, בין היתר על פגיעה ברגשות הציבור.
ביוגרפיה > כתבות מיוחדות שלו בעת שהותו בארצות הברית

תמרי צילם בשנת 2011 כתבה במשרדי החברה הבינלאומית לפיתוח משחקי וידאו Electronic Arts בקליפורניה, וחשף בטעות שהחברה מפתחת משחק חדש, "Dead Space 3", שטרם הוכרז עליו. דבר החשיפה זכה לכותרות בעולם משחקי הווידאו.
בתחנת "רדיו ללא הפסקה" שידר תמרי דיווחים ודברי פרשנות על הנעשה בארצות הברית, במסגרת התוכנית "משעל על הבוקר עם ניסים משעל".
תמרי סיקר באופן שוטף את מערכת הבחירות לנשיאות ארצות הברית 2012, ואף פתח בנושא זה בלוג וידאו באתר YouTube שאותו הוא מעדכן בקביעות. בהמשך, העביר כתבות גם על מערכת הבחירות לנשיאות ארצות הברית 2016.
במסגרת שליחותו ככתב בארצות הברית, ראיין תמרי אישים ופוליטיקאים אמריקאים בכירים, וסיקר אירועים מרכזיים. לאחר חתימת הסכם ואי בשנת 1998, ערך תמרי ראיון בלעדי עם מזכירת המדינה, מדליין אולברייט. הוא סיקר את ועידת קמפ דייוויד (2000), והשיג ראיון בלעדי עם הנשיא ביל קלינטון. סיקר את פיגועי 11 בספטמבר, ואת מלחמת עיראק. תמרי ראיין גם את הנשיא ג'ורג' ווקר בוש את מזכירת המדינה קונדוליזה רייס, ואת שר ההגנה דונלד רמספלד. כמו כן, ראיין את ברק אובמה בהיותו סנאטור ומועמד לנשיאות. תמרי היה הישראלי היחיד שהפנה שאלה לנשיא איראן מחמוד אחמדינז'אד וקיבל ממנו תשובה, בעצרת האו"ם בשנת 2006. שנה מאוחר יותר תמרי שוב הפנה אליו שאלה, בעת שזה קיים מסיבת עיתונאים בניו יורק, אך שאלתו לא זכתה למענה.
תמרי היה העיתונאי היחיד שקיים ראיון טלוויזיוני עם אילן רמון, בעת ששהה על סיפון מעבורת החלל קולומביה בשנת 2003. ראיון זה שודר במהדורה המרכזית של ערוץ 10, שהושקה ימים אחדים קודם לכן. תמרי גם ראיין את המלכה נור וכוכבי הוליווד ובהם, ג'ון טרבולטה, אנג'לינה ג'ולי, בראד פיט ואחרים, וכן הצליח לערוך ראיון קצר ומאולתר עם ברברה סטרייסנד, שאינה נוהגת להתראיין, לאחר שסיימה לשיר באירוע התרמה לצה"ל בלוס אנג'לס בסוף שנת 2011.
בשנת 2024 תמרי הושעה מחדשות ערוץ 13 בעקבות דבריו בשידור על כך שלנתניהו אין אינטרס פוליטי לשחרר את החטופים וכי הוא מעדיף אותם מתים. תמרי התנצל וחזר לשדר כעבור שבועיים.
ביוגרפיה > סערת הביקור במכה שבערב הסעודית

ב-18 ביולי 2022 שודרה במהדורה המרכזית של חדשות 13 כתבה שצילם תמרי במכה שבערב הסעודית, אשר הכניסה אליה אסורה למי שאינו בן דת האסלאם. בכתבה נראה תמרי ולצדו מלווה שפניו טושטשו וקולו עוות לצורך אי-חשיפתו נוסעים על כביש האסור בכניסה ללא-מוסלמים, ומצליחים להיכנס לשטח העיר על אף הבדיקות של החיילים הסעודים. בווידאו נראה תמרי אף מדבר בעברית בקול חלש, עד שעורר את תשומת לבם של אחרים באזור ונאלץ להימלט ביחד עם המלווה. בכתבה תמרי אמר כי לא חשף את זהותו הישראלית בפני המלווה, אלא הציג עצמו כאמריקאי.
התיעוד ששודר בטלוויזיה עורר סערה גדולה בישראל ובערב הסעודית, גרר גינויים רבים בארץ ובעולם, ביניהם על ידי עיתונאים ישראליים, כדוגמת יואב לימור ונתי לנגרמן ואף דרישות מצד ישראלים להשעות ואף לפטר את תמרי ואת העורכים מ"חדשות 13" ודרישות מצד הסעודים להעמיד את תמרי לדין יחד עם שותפיו לביצוע הכתבה, לרבות הנהג המופיע בכתבה. עוד נטען כי הדבר עלול לגרום לפגיעה ביחסי ישראל-ערב הסעודית המתהווים וכי הדבר מהווה פגיעה ברגשות הדת המוסלמית. תמרי התנצל על הדברים בתוכנית "לפני החדשות" ובחשבון הטוויטר שלו.
ב-22 ביולי 2022 פרסמו הרשויות בערב הסעודית כי נעצר אזרח החשוד בסיוע לתמרי להיכנס למכה, וכי יפתחו בהליכים משפטיים גם נגד תמרי עצמו.
תמרי מחלק את זמנו בין ישראל לוושינגטון. אב לארבעה ילדים.
הערות שוליים

1 2 3 4   אחרי 23 שנים, הכתב הבכיר, גיל תמרי, חוזר לארץ, באתר "סרוגים", 25 במאי 2021
1 2 3 4 5  כפיר אדר, גיל תמרי חוזר לישראל וזה התפקיד החדש שלו, באתר אייס, 26 במאי 2021
↑  שי פאוזנר, בורחים מרוממה: גם שלומי אלדר יואב טוקר וגיל תמרי עברו לחברת החדשות של ערוץ 10, באתר News1 מחלקה ראשונה, 25 בדצמבר 2002
↑  אוהד סברדלוב, פורבס נחשף, באתר nrg‏, 20 במאי 2004
↑  בר חיים, משלם את המחיר? העונש שגיל תמרי קיבל מערוץ 13, באתר ערוץ 14
↑  רדיו גלי ישראל, גיל תמרי הושהה מחדשות 13, באתר גלי ישראל, ‏12/2/24
↑  האמירה החמורה של גיל תמרי: "נתניהו רוצה את כל החטופים מתים" | ישראל היום, באתר www.israelhayom.co.il, ‏2024-02-11
↑  אחרי הסערה – העיתונאי מתנצל: בחירת מילים גרועה, באתר "סרוגים", 11 בפברואר 2024
↑  הצעד נגד חדשות 13 אחרי האמירה של גיל תמרי, באתר ערוץ 7, 13 בפברואר 2023
↑  עודד ירון, איך גיל תמרי חשף משחק חדש במקרה, באתר הארץ, 22 בספטמבר 2011
↑  סקופ במקרה: סנסציית הגיימינג של "גיל תמרי, וושינגטון", באתר "חורים ברשת"
↑  גיל תמרי מדווח בעניין חיסול אוסאמה בן לאדן
↑  בלוג וידאו של תמרי ביוטיוב
↑  גיל תמרי באתר IsraeliSpeakers
↑  גיל תמרי מקבל תשובה מנשיא איראן באתר יוטיוב
↑  יצחק בן-חורין, במרחק יריקה מאחמדי-נג'אד, באתר ynet, 26 בספטמבר 2007
↑  גיל תמרי, ברברה סטרייסנד שרה עבור חיילי צה"ל, באתר nana10‏, 11 בדצמבר 2011
↑   עידו דוד כהן, גיל תמרי הושעה מחדשות 13 כי טען שנתניהו רוצה את החטופים מתים, באתר הארץ, 12 בפברואר 2024
↑  גיל תמרי, המסע למכה: שליח חדשות 13 בתיעוד מהעיר הכי חשובה לאיסלאם, באתר חדשות 13, 18 ביולי 2022
↑
↑
↑  לפני ה, לפני החדשות 19.07.22 – התכנית המלאה, באתר חדשות 13, 19 ביולי 2022
↑
↑  ליעד אוסמו, אחרי הכתבה של גיל תמרי: סעודיה מענישה חשוד בהסעת עיתונאי למכה, באתר ynet, 22 ביולי 2022
↑
גיל ואפרת תמרי באירוע בחגיגות יום העצמאות של ארצות הברית של שגרירות ארצות הברית בישראל, ב-2019
הפרעת דחק חריפה

| --- | --- |
 תחום:  בריאות הנפש
 קישורים ומאגרי מידע
 MeSH:  D040701
 סיווגים
 DSM-5:  308.3
 ICD-10:  F43
 ICD-11:  QE84 
 
הפרעת דחק חריפה (באנגלית: Acute Stress Disorder ובספרות נקראת גם בקיצור ASD) היא הפרעה נפשית תגובתית, הנגרמת כתוצאה מחשיפה לאירוע טראומטי (לדוגמה: תאונת דרכים, מלחמה, פגיעה מינית וכדומה). ההפרעה עשויה להתפתח בקרב אדם שחווה אירוע כזה, היה עד לו, או שמע עליו מאחרים.
ההפרעה נכללת בקבוצת ההפרעות הקשורות לטראומה וגורמי דחק.
מושגים קרובים

קיימים מספר מושגים דומים הקשורים בחוויות טראומטיות ובהשפעתן על הפרט.
טראומה נפשית היא חוויה מטרידה היוצרת רגשות בעוצמה העלולה להשפיע לאורך זמן על עמדות, התנהגות ורגשות.
טראומה משנית היא טראומה הנגרמת למי שמטפלים בשורדי טראומות, כמו עובדים סוציאליים או מגישי עזרה ראשונה.
נפגע חרדה הוא אדם המפגין סימני חרדה חריפים מיד לאחר אירוע טראומטי. זוהי אינה אבחנה רפואית אלא מושג כללי השכיח בישראל.
התקף חרדה הוא תחושת פחד עזה בהיעדר סכנה מציאותית.
הפרעת דחק חריפה היא הפרעה נפשית המתרחשת בעקבות גורם דחק טראומטי, הנמשכת פחות מארבעה שבועות.
הפרעת דחק פוסט-טראומטית היא הפרעה נפשית הנמשכת מעל ארבעה שבועות.
הפרעה פוסט-טראומטית מורכבת היא סוג של הפרעת דחק פוסט-טראומטית, שנגרמת מאירועים קיצוניים יותר, וגורמת להשלכות קיצוניות יותר.
הפרעת הסתגלות היא קבוצה של הפרעות נפשיות המתרחשות בעקבות אירועים מעוררי דחק, אך לא מאיימים.
אבחנה

על פי ה-DSM 5, ספר האבחנות הפסיכיאטריות האמריקאי, אשר יצא לאור בשנת 2013, ישנם מספר קריטריונים לאבחנת הפרעת דחק חריפה.
הקריטריון הראשון הוא חשיפה לסכנת חיים או למוות, או פציעה חמורה או פגיעה מינית באחת או יותר מהדרכים הבאות:
חשיפה ישירה לאירוע טראומטי
צפייה באירוע טראומטי המתרחש לאדם אחר
קבלת עדכון על כך שאירוע/ים טראומטי/ים אירעו לבן משפחה קרוב, או לחבר קרוב
חשיפה חוזרת או מתמשכת לפרטים קשים או גרוטסקיים אודות אירוע טראומטי (לדוגמה צוות עזרה ראשונה שאוסף שאריות גופת אדם, שוטרים שנחשפים לזירת רצח וכדומה). הקריטריון לא כולל בתוכו חשיפה דרך אמצעי תקשורת אלקטרונית, תמונות או סרטים, אלא אם החשיפה קשורה לעבודה.
זנות וסחר בבני אדם
הקריטריון השני הוא נוכחות של תשעה או יותר מהסימפטומים הבאים מתוך חמש הקטגוריות הבאות: חודרנות, מצב רוח שלילי, דיסוציאציה, הימנעות או עוררות, המחמירים או מתחילים לאחר שאירע אירוע טראומטי:
סימפטומים של חודרנות
אירועים חוזרים ובלתי נשלטים של מחשבות חודרניות מעוררות מצוקה, זכרונות של אירוע או אירועים טראומטיים. בילדים ייתכן משחק חוזר הכולל תכנים מהאירוע הטראומטי.
חלומות חוזרים ומעוררי מצוקה שבהם התכנים קשורים לאירוע הטראומטי. בילדים ייתכנו חלומות מפחידים ללא תוכן שניתן לזהות אותו.
סימפטומים דיסוציאטיביים (פלשבקים) שבהם האדם חש או מתנהג כאילו האירוע הטראומטי מתרחש ברגע זה. בילדים הסימפטום יתבטא במשחק חוזר של הטראומה.
מצוקה פסיכולוגית ממושכת ואינטנסיבית או תגובה פיזיולוגית בולטת תגובה לגירוי פנימי או חיצוני שמזכיר את האירוע הטראומטי או מסמל אותו.
סימפטומים של מצב רוח שלילי
חוסר יכולת מתמשך לחוות רגש חיובי, אי יכולת לחוש שמחה סיפוק או אהבה.
סימפטומים דיסוציאטיביים
חוויית עוררות או דריכות גבוהה של המציאות הסובבת את האדם והמקיפה אותו. דוגמאות לכך עשויות להיות יכולת של אדם להתבונן בעצמו מהצד, תחושת "הלם", תחושה שהאדם נמצא בתוך חלום או תחושה פתאומית של הילוך איטי וכדומה.
חוסר יכולת לזכור היבטים חשובים של האירוע הטראומטי (בדרך כלל כתוצאה מאמנזיה דיסוציאטיבית) ולא כתוצאה מפגיעת ראש או בעיה פיזיולוגית או תוצאה של שימוש בסמים.
סימפטומים של הימנעות
מאמץ להימנע מזיכרונות מעוררי מצוקה, ממחשבות, מרגשות או מכל קשר אחר לאירוע הטראומטי
מאמץ להימנע ממקומות, מאנשים ומכל דבר אחר שמזכיר את האירוע הטראומטי
סימפטומים של עוררות
קשיי שינה (קושי להירדם, יקיצות מרובות, שינה חסרת מנוחה)
התנהגות עצבנית והתפרצויות כעס הבאות לידי ביטוי באגרסיביות כלפי אנשים או כלפי חפצים
דריכות גבוהה
קשיים בריכוז
תגובת בהלה מופרזת
קריטריון נוסף הוא שהסימפטומים המופיעים בקריטריון השני ימשכו גם לאחר שלושה ימים עד חודש לאחר החשיפה לאירוע הטרואמטי. הסימפטומים בדרך כלל מתחילים מיד לאחר האירוע הטראומטי, אך רק הימשכותם לטווח ארוך תביא לאבחון ההפרעה.
על פי הקריטריון הרביעי, על ההפרעה לגרום למצוקה משמעותית מבחינה קלינית או מצוקה מבחינה תעסוקתית, חברתית או בכל תחום אחר החשוב לאדם.
הקריטריון האחרון הוא שההפרעה לא תהיה ניתנת ליחוס להשפעות הפיזיולוגיות של שימוש בסמים והתסמינים אינם תוצאת מצב רפואי (לדוגמה פגיעת ראש) ואינם תוצאה של הפרעה פסיכיאטרית אחרת.
אבחנה > תגובת דחק חריפה

ספר הסיווג והאבחון הפסיכיאטרי של ארגון הבריאות העולמי, ICD-10, אינו מציע הגדרה מקבילה להפרעת דחק חריפה. במקום זאת הוא מציע את ההגדרה "תגובת דחק חריפה". אבחנה זו שמכונה בספרות המחקרית בשם Acute Stress Reaction או ASR, ניתנת לאדם ללא הפרעה נפשית אחרת, שעבר אירוע טראומטי ופיתח סימפטומים שהם תגובה ברורה לאירוע הטרואמטי (הגדרת האירוע הטראומטי צרה מזו שתוארה לעיל ואינה כוללת חשיפה עקיפה לטראומה). לפי הגדרת ה-ICD-10, תגובת דחק חריפה אינה הפרעה, אלא תגובה למצב אקוטי. ברוב המקרים, התגובה אמורה לחלוף מאליה כעבור מספר ימים. אם התגובה אינה חולפת כעבור מספר ימים, האבחנה תוחלף להפרעת דחק פוסט טראומטית.
טיפול

טיפולים לאחר אירוע טראומטי נועדו לסייע לאנשים הסובלים מהפרעת דחק חריפה להתמודד עם התסמינים, וכן להקטין את הסיכון לפתח פוסט־טראומה בהמשך. בשנת 2022 עודכנה סקירה של ספריית קוכרן ביחס לטיפול תרופתי שנועד למנוע התפתחות של פוסט־טראומה. הסקירה התבססה על 13 מחקרי התערבות עם הקצאה רנדומלית שהשוו בין טיפול תרופתי לפלצבו או לטיפול תרופתי אחר. הממצאים לא היו חד־משמעיים לגבי התרופות פרופרנולול, הידרוקורטיזון וגאבאפנטין. מכיוון שלרוב לא נמצאו במחקרים השפעות מובהקות לטווח ארוך עבור נטילת תרופות מייד לאחר הטראומה, מרבית ארגוני הבריאות כיום לא ממליצים בהנחיותיהם על מתן תרופות מייד לאחר הטראומה.
טיפול > בחודשים שלאחר הטראומה

היו ניסיונות לבחון אם טיפולים פסיכולוגיים המתקיימים בחודשים שלאחר הטראומה יכולים למנוע התפתחות של פוסט־טראומה. מחקרי מטא אנליזה מצאו שטיפולים כאלה אינם מסייעים במניעת פוסט־טראומה, למי שלא מפגינים סימנים מוקדמים של הפרעה.יחד עם זאת, טיפולים פסיכולוגים יכולים לסייע למי שכן מפתח תסמינים. מבין הטיפולים השונים, טיפול קוגניטיבי־התנהגותי הממוקד בטראומה לסובלים מהפרעת־דחק חריפה קיבל את התמיכה הגדולה ביותר.
בישראל, לדוגמה, נערך מחקר על 240 איש עם פוסט־טראומה בעקבות אירוע שהתרחש בחודש האחרון. הנפגעים קיבלו טיפול קוגניטיבי או טיפול בחשיפה מתמשכת. בבדיקת מעקב לאחר תשעה חודשים, נמצא ששכיחות הפוסט־טראומה בקרב מי שקיבלו טיפול היה נמוך באופן משמעותי מזו של מי שלא קיבלו טיפול (יחס הסיכויים = 0.2).
פסיכיאטר עשוי לרשום לאדם טיפול תרופתי שיסייע בשינה, או תרופות הרגעה שונות, ולעיתים ייעשה שימוש בתרופות נוגדות דיכאון בשביל להיטיב עם מצב המטופל.
בנוסף, ניתן לטפל באנשים שעברו אירוע טראומטי באמצעות מגוון טיפולים פסיכותרפיים. לכל מקרה עשוי להתאים סוג שונה של טיפול. הטיפולים הנפוצים הם תרפיית חשיפה ממושכת, טיפול קוגניטיבי התנהגותי, EMDR ועוד.